JU DNEVNI CENTAR ZA DJECU SA SMETNJAMA I TEŠKOĆAMA U RAZVOJU HERCEG NOVI

NIKOLE LJUBIBRATIĆA 82 E

PIB 02818426

ŽIRO RAČUN 510-46945-49

Broj: 67.

Herceg Novi: 15.02.2018.

Izvještaj o radu za 2017.godinu

Početkom prošle godine, tačnije 12.01.2017. potpisan je Ugovor br:01-1-36/17. između Opštine Herceg Novi, JU Dnevni centar za djecu sa smetnjama i teškoćama u razvoju Herceg Novi i NVO Meritum, o uslovima i načinu finansiranja JU Dnevni centar za djecu sa smetnjama i teškoćama u razvoju Herceg Novi u periodu 01.02.2017. godine do 01.02.2019. godine.

Zahvaljujući potpisivanju ovog ugovora i velikim zalaganjem gospođe Mary Borojevich osnivačem NVO Meritum i gospođe dr. Lynn Montgomery prekinuta je agonija korisnika, roditelja i zaposlenih Dnevnog centra zbog prestanka rada ustanove i nemogućnošću nalaženja prostora za rad. Ovim ugovorom NVO Meritum se obavezala da će obezbjediti adekvatan prostor na teritoriji opštine Herceg Novi, snositi troškove zakupa u periodu od dvije godine do 01.02.2019. Opština Herceg Novi će obezbjediti zarade zaposlenim, troškove režija ( električne energije, telefona, interneta i vode ), kao i pratiti rad osoblja ustanove. JU Dnevni centar za djecu sa smetnjama i teškoćama u razvoju Herceg Novi obavezuje se da svoj posao obavlja u sladu sa aktom o osnivanju i definisanim programom rada.

Tokom februara i marta 2017. godine intenzivno je rađeno na sređivanju i adaptaciji prostora u ulici Nikole Ljubibratića 82 E.

Posao na sređivanju i adaptaciji prostora je bio veoma zahtjevan iz razloga što su se morali ispuniti standardi propisani Zakonom o socijalnoj i dječijoj zaštiti i podzakonskim aktima , Pravilnicima koji definišu uslove za rad ustanova socijalne i dječije zaštite.

Upravno odbor ustanove u sastavu : Milan Prelević- Predsjednik, Vukica Novaković - član predstavnik roditelja, Maja Tomašević- član predstavnik zaposlenih, Radomir Furulija – član, intenzivno su radili i kroz sjednice i Odluke pomagali direktorici ustanove da se što prije otpočne sa radom.

Nakon obaveštenja Centra za socijalni rad Herceg Novi od strane sekretara za Sekretarijata društvene djelatnosti i sport Opštine Herceg Novi da je obezbjeđen prostor i stvoreni uslovi za nastavak rada ustanove ; Upravni odbor Dnevnog centra je donio Odluku o nastavku rada. Centar za socijalni rad Herceg Novi, je postupajući po zahtjevima roditelja donio rješenja o upućivanju korisnika u JU Dnevni centar za djecu sa smetnjama i teškoćama u razvoju Herceg Novi.

Prvog dana rada nakon pauze od osam mjeseci u novi prostor došao je inspektor socijalne i dječije zaštite, navodeći da je došao po prijavi, sa još tri inspektora: Inspekcija zaštite na radu, sanitarna inspekcija i radna inspekcija. Inspektor socijalne i dječije zaštite je rješenjem br: UPI 0208/2-73-29, Prekršajnim nalogom 0208/2-26 iden.br.0005526769,(izrečena kazna 500€) Prekršajnim nalogom 0208/2-26 iden.br.0005526777,( izrečena kazna 250€ ) Zapisnikom 0208/2-26 od 28.03.2017.kaznio ustanovu iz razloga što JU Dnevni centar za djecu sa smetnjama i teškoćama u razvoju Herceg Novi ne posjeduje licencu za rad.

Nisu pomogla naša ukazivanja na nemogućnost primjene zakona, kao i to da nijedna ustanova socijalne i dječije zaštite u Crnoj Gori nema licence za rad, čak in Centri za socijalni rad.. Međutim resorno Ministarstvo-onaj ko je nadležan za sprovođenje ovog Zakona nije obezbedio uslove za primjenu Zakona, tako da je komisija za polaganje stručnih ispita formirana tek na kraju septembra 2017 godine (dva mjeseca nakon što je inspektor socijalne i dječje zaštite donio rješenje kojim se naređuje pribavljanje licence odnosno šest mjeseci nakon što je isti inspektor napisao prekršajne naloge Dnevnom centru Herceg Novi). Takođe je izmjenama Zakona o socijalnoj i dječijoj zaštiti propisan rok za polaganje stručnih ispita – jun 2018; Kako su licence stručnih radnika uslov za dobijanje licence ustanove logično je da je i rok za dobijanje licence ustanove jun 2018. godine.

U trenutku pisanja izvještaja dvoje zaposlenih Dnevnog centra već ima licence za rad, a druga dva stručna radnika su položila stručni ispit i uskoro očekuju dobijanje licence.

Tokom 2017. godine radili smo na pisanju projekata: Jednim projektom „ Kreativne radionice i edukacija – ključ uspjeha „ uspjeli smo obezbjediti sredstva u iznosu od 3300 € za edukaciju zaposlenih i konsultacije roditelja sa timom Dr. Milijane Selaković vezano za senzornu integraciju i monitoring u radu sa korisnicima.

Planirani cilj projekta je u potpunosti ostvaren, prije svega sto su pored zaposlenih bili obuhvaćeni korisnici i njihovi roditelji.

Zaposleni koji su prošli obuku stekli su nova znanja, dodatnu sigurnost u radu, kvalitet usluge je podignut na viši nivo.

Poseban kvalitet projektu i ostvarenju cilja je to što su korisnici učestvovali u njemu. Dr Selaković sa saradnicom defektologom je upoznata sa kompletnom dokumentacijom korisnika, svaki korisnik je posebno bio opserviran.

Drugi dan radne posjete Dr Selaković sa saradnicom defektologom, bio je posvećen roditeljima korisnika , predavanju i individualnim razgovorima i konsultacijama

Izvještaj o radu stručnih radnika, stručnih saradnika i saradnika u Dnevnom centru za 2017.godinu

U toku 2017. godine prateći plan i program rada za tekuću godinu i oslanjajući se na Individualne planove za svakog korisnika Dnevni centar je korisnicima omogućio usvajanje novih znanja i vještina kao i podsticajnu sredinu za razvoj njihovih potencijala .

Stručni tim Dnevnog centra je u saradnji sa stručnim radnicima Centra za socijalni rad Herceg Novi kao i roditeljima korisnika u martu i oktobru 2017. godine bio angažovan u postupku izrade individualnih planova usluga za sve korisnike Dnevnog centra.

Prateći pravilnike i procedure stručni tim je redovno sačinjavao izvještaje o korisnicima, zaključke ponovnog pregleda kao i nove planove o čemu su obaviještene nadležne službe.

U toku 2017. godine jedna korisnica je nakon konsultacije roditelja sa ljekarom ( zbog stabilizacije zdravstvenog stanja a prevelike osjetljivosti u odnosu na zdravstvene probleme korisnika Dnevnog centra ) odustala od korišćenja usluga Dnevnog centra , novih prijema nije bilo, mada postoji interesovanje za popunu još jednog preostalog mjesta.

U toku 2017. godine kroz gostovanja u Dnevnom centru kao i naše posjete drugim institucijama i izletima korisnicima je pružena kvalitetna usluga za razvoj njihovih potencijala i omogućeno da aktivnije učestvuju u životu lokalne i šire društvene zajednice

26. 05. 2017. Fizijatar dr Sonja Kosać – obavljen pregled za korisnike iz grupe cerebralne paralize . roditelji korisnika su bili u prilici da lično razgovaraju sa doktoricom o zdravstvenim problemima njihove djece, da dobiju savjete . Takođe je zaposleni dio medicinskog osoblja dobio preporuke za rad sa korisnicima.

14. 06. 2017. Organizovan izlet korisnika Dnevnog centra u Trebinje, koji se sastojao od posjete i obilazka grada, manastira Tvrdoša i ručaka .

22. 09. 2017. Organizovan izlet korisnika Dnevnog centra na Cetinje – posjeta Muzeju Kralja Nikole, obilazak Biljarde i šetnja po gradu , ručak

25. 09. 2017. U posjeti Dnevnom centru Eric Verbeek – dugogodišnji prijatelj korsinika Dnevnog centra iz holandske organizacije Siza – prije četiri godine sa organizacijom Siza organizovani su seminari za zaposlene u Holandiji i u Crnoj Gori .

27. 09. 2017. U posjeti Dnevnom centru predstavnici NVO „Ruke“ iz Herceg Novog -Milina Kovačević i Maja Erenji Hare-Brown NVO „ RUKE“ je u više navrata pomagao rad Dnevnog centra kroz novčane donacije i organizovanje tematskih radionica za korisnike. Kroz druženje i rad sa djecom, a posebno kroz likovnu radionicu podstiče se njihova kreativnost i radi na postavljenim ciljevima socijalizacije.

13. 14. i 15. oktobar 2017. Učestvovanje korisnika Dnevnog centra na Specijalnoj Olimpijadi u Zelenici . Tom prilikom korisnici Dnevnog centra takmičili su se u prilagodjenim sportskim i atletskim disciplinama i osvojili nagrade .

20. 10. 2017. Tematska radionica „Jesen“ u organizaciji NVO „ Ruke“ i „Doora Nuova“ , kreativna radionica za korisnike Dnevnog centra , izrada lampiona.

10. 11. 2017. U posjeti Dnevnom centru novinar Radio Jadrana Nebojša Gajić. koji je sa direktoricom Dragicom Kosić obavio intervju i fotografijom zabilježio dogadjanja u Dnevnom centru toga dana , kao i redovne aktivnosti ustanove.

28. 11. 2017. Organizovan izlet u Trebinje za korisnike Dnevnog centra, posjeta Udruženju roditelja – Centar za lica sa invaliditetom, obilazak Dučićevog spomenika, šetnja i ručak.

4. 12. 2017. Povodom 3. decembra, Svjetskog dana osoba sa invaliditetom, u Dnevnom centru održana je svečanost kojoj su prisustvovale brojne zvanice , predstavnici Gradske biblioteke, roditelji korisnika, TV ekipa RTCG a atmosferu su podržali svojim nastupom učenici muzičke škole Herceg Novi .

22. 12. 2017. Pred nastupajuće Novogodišnje praznike Dnevni centar je posjetio mažoret klub „Lili“ iz Herceg Novog koji je svečanim nastupom i performansom mažoretki obradovao korisnike Dnevnog centra .

28. 12. 2017.  Novogodišnja zabava - Ovom prilikom djecu su posjetili predstavnici Opštine Herceg Novi, sekretarka Sekretarijata za lokalnu upravu Vesna Samardzić, koordinator za mjesne zajednice Dragana Stanišić, kao i predstavnice kancelarije za medjunarodnu saradnju Branka Mračević i Emilija Knežević.  Djeca su darovana novogodišnjim paketićima kao I ostalim edukativnim materijalom. Atmosferu je uljepšao nastup KUD-a  " Ilija Kišić" iz Zelenike koji su za djecu i goste priredili prigodan umjetnički program.

U toku 2017. godine nastavljena je kvalitetna saradnja sa drugim ustanovama i institucijama u gradu , kako bi se korisnicima obezbjedila što kvalitetnija i bogatija usluga :

* JU Centar za socijalni rad Herceg Novi – u saradnji sa kolegama i stručnim radnicima Centra za socijalni rad dva puta godišnje izrađeni su Individualni planovi za korisnike. Stručni radnici održavaju kontinuiran kontakt i pored dva redovna susreta u cilju pružanja što kvalitetnije usluge korisnicima.
* JZU Dom zdravlja Herceg Novi – dr Svetlana Kovačević obavila je sistematski pregled za sve korisnike Dnevnog centra - 27. 04. 2017. i 09. 05. 2017.
* Biro rada Herceg Novi – putem projekta „Personalni asistent„ Dnevni centar je obezbedio rad troje lica sa evidencije nezaposlenih na period od dva mjeseca a koji su bili potrebni za kvalitetniju uslugu korisnicima – fizioterapeut, njegovateljica i vozač
* Gradska biblioteka – sa Gradskom bibliotekom nastavljena je kvalitetna saradnja koja traje od samog otvaranja Dnevnog centra. Posjetama kolega iz Gradske biblioteke korisnici se neizmjerno raduju, a čitanjem priča i upoznavanjem sa drugim sadržajima korisnicima se pruža prilika za obogaćivanje svakodnevnice kao i učešće u široj društvenoj zajednici
* Sportski centar – Sportska Dvorana Igalo od samog početka podržava rad Dnevnog centra. Omogućavanje korišćenja prostora i opreme u Sportskoj Dvorani Igalo je od velikog značaja za naše korisnike s obzirom da su fizičke aktivnosti neophodne za zdravo funkcionisanje naših korisnika
* Roditelji – roditelji su naši partneri, pa je samim tim saradnja sa roditeljima neizostavna. Realizovana je kroz individualne razgovore, roditeljske sastanke, gostovanja roditelja u aktivnostima Dnevnog centra, kao i kroz uključivanje roditelja u rješavanje tekućih pitanja u Dnevnom centru putem izabranog predstavnika u Upravnom Odboru Dnevnog centra

Donacije u toku 2017:

NVO Meritum – obezbeđivanje prostora za rad u naredne dvije godine .

Novčane donacija uplaćene od strane nekoliko novskih porodica , jednog preduzeća i nevladine organizacije „ Ruke „ upotrebljene su za organizovanje izleta Korisnika .

26. 06. 2017. Donacija Ambasade Ujedinjenih Arapskih emirata – tri paketa hrane .

Edukacije

U toku prethodne godine bilo je organizovano više edukacija za zaposlene.

17. 02. 2017. Edukacija ( radionica ) na temu „ Zlostavljanje i zanemarivanje djece sa smetnjama u razvoju“ –predavač- Gordana Buljan Flander iz Zagreba

18. 04. 2017. Predavanje za sve zaposlene Dnevnog centra o mjerama zaštite na radu i postupcima koje je neophodno preduzeti u slučaju eventualnih povreda na radu- predavač Kristina Čeprnjić

29. 06- 03. 07. 2017. Trodnevni seminar na temu poremećaja senzorne integracije i korištenje senzorne sobe – seminaru prisustvovala direktorica , pedagog i psiholog Dnevnog centra Herceg Novi - Edukator Suzan Parker . seminar je organizvan uz pomoć NVO „ Meritum „ .

07. 07. 2017 . Skrećena verzija trodnevnog seminara na temu poremećaja senzorne integracije i korištenja senzorne sobe sa edukatorom Suzan Parker za sve zaposlene Dnevnog centra

24. 08. – 26. 08. 2017. Senzorna integracija –modul II – Ordinacija Dr Selaković Beograd, edukacija za sve zaposlene Dnevnog centra u radu sa korisnicima

27. i 28. avgust 2017.

Seminar u organizaciji Zavoda za socijalnu i dječiju zaštitu, Podgorica, o usvajanju procedura. Seminaru prisustvovali direktor i psiholog Dnevnog centra Herceg Novi.

28. i 29. septembar 2017. Nastavak edukacije Senzorne integracije sa Dr Milom Selaković i saradnicom Katarinom Bojović u vidu dvodnevnog savjetovališta i konsultacija za roditelje korisnika Dnevnog centra .

30. 09. i 01. 10. 2017. „Procedure za rad i obuka zaposlenih za rešavanje praktičnih problema u radu sa korisnicima“ dvodnevni seminar u Bečićima u organizaciji Zavoda za socijalnu i dječiju zaštitu – akreditovani program za dobijanje licenci stručnih radnika – učestvovali svi zaposleni .

29. 10. 2017. U organizaciji Zavoda za socijalnu i dječiju zaštitu jednodnevni seminar – Procedura protiv nasilja nad djecom sa smetnjama – predstavnici Dnevnog centra Herceg Novi – direktor, pravnik i pedagog .

U toku decembra 2017 . i januara 2018. godine direktorica i troje stručnih radnika – psiholog, pedagog, pravnik - Dnevnog centra položili su stručne ispite za rad u Ustanovama socijalne i dječije zaštite pred komisijom u Ministarstvu rada i socijalnog staranja u Podgorici. Dokaz o položenom ispitu je neophodan kako bi strućni radnici dobili licencu za rad.

Evaluacija

Oslanjajući se na godišnji plan rada i posebno izradjene individualne planove za svakog korisnika stručni tim Dnevnog centra kao i svi zaposleni u domenu svojih ingerencija učestvovali su u brizi o korisnicima i doprinosili podizanju kvaliteta usluge.

Psiholog je pored vršenja individualnih procjena djece, učestvovao u radu tima, na izradi individualnih planova. Svakodnevno je sprovodio individualne i grupne tretmane, i pružao korisnicima pomoć psihološke prirode.

Radni terapeut – pored učestvovanja u radu tima, radni terapeut je sprovodio individualne i grupne tretmane sa korisnicima, uvodeći ih u sportske aktivnosti i radno okupacione radionice.

Pedagog je pored aktivnog učešća u timu, na izradi individualnih planova svih korisnika sprovodio grupne i individualne tretmane, vaspitno-pedagoškim mjerama podsticao razvoj važnih životnih vještina, znanja i navika korisnika.

Defektolog- oligofrenolog je svake sedmice sa korisnicima Dnevnog centra sprovodio defektološke tretmane u dogovoru i saradnji sa kolegama iz stručnog tima.

Fizioterapeut je pored aktivnog učešća i radu tima , svakodnevno sprovodio individualne i grupne kineziterapijske tretmane sa korisnicima u skladu sa njihovim potrebama. Takodje je učestvovao u izradi Individualnih planova.

Medicinske sestre su pored učešća u radu tima, vršile svakodnevnu brigu o korisnicima, obezbjedjivale im neophodnu medicinsku njegu i pomoć u samoposluživanju. Pružanje prve pomoći u urgentnim situacijama, obavezna pratnja u svim aktivnostima. Prilikom izrade Individualnih planova konsultovane su oko postavljanja ciljeva iz domena lične samostalnosti i higijene.

Na kraju ovog izvještaja moramo da ukažemo na potrebu trajnog rješavanja prostora za rad Dnevnog centra za lica sa smetnjama i teškoćama u razvoju za našu Opštinu. Ohrabruje činjenica da je Opština Herceg Novi ozbiljno pristupila rješavanju ovog veoma važnog pitanja. Takođe ohrabruje činjenica da imamo lokaciju i plansku dokumentaciju . Potpuno je jasno da se pitanje prostora Dnevnog centra mora riješiti do marta 2019 . godine kada ističe ugovor o zakupu prostora.

Smatramo da na ozbiljan i kvalitetan način treba razmotriti prijedlog je da se na jednom mjestu , kroz različit pristup Dnevnom boravku u smislu boravka za različite grupe, riješi pitanje svih kategorija lica sa invaliditetom bez obzira na uzrast.

Rješenje je moguće kroz kvalitetnu saradnju lokalne samouprave, javnih servisa, nevladinih organizacija, nadležnih državnih institucija.

Trajno rješenja prostora konačno bi pomoglo u zadovoljavanju djela potreba lica sa invaliditetom. Tek adekvatnim i trajnim rješenjem prostora Dnevnog centra može biti kvalitetno i dugoročno riješeno funkcionisanje ustanove, bez stresa i brige da je usluga ograničenog roka. Samo u situaciji vlastitog prostora može se dalje raditi i na podizanju kvaliteta opreme i prostora.

Imajući u vidu sve navedeno apelujemo na uvažene odbornike lokalnog Parlamenta da pomognu i podrže rad ustanove, da se sagledaju mogućnosti i način trajnog rješavanja prostora za Dnevni boravak lica sa smetnjama u razvoju i lica sa invaliditetom .

Direktor

Dragica Kosić